SK Úradný vestník Európskej únie L 31/51

VYKONÁVACIE ROZHODNUTIE KOMISIE (EÚ) 2016/159

zo 4. februára 2016,

ktorým sa stanovujú postupy predkladania žiadostí o granty a žiadostí o platbu, ako aj súvisiacich informácií, pokiaľ ide o núdzové opatrenia proti škodcom rastlín podľa nariadenia Európskeho parlamentu a Rady (EÚ) č. 652/2014

[oznámené pod číslom C(2016) 524]

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (1), a najmä na jeho článok 36 ods. 5,

keďže:

(1) V súlade s článkom 16 ods. 1 nariadenia (EÚ) č. 652/2014 možno členským štátom poskytnúť granty na núdzové opatrenia, ktoré sa vykonávajú v dôsledku potvrdenia výskytu jedného zo škodcov uvedených v článku 17 uvedeného nariadenia.

(2) Oficiálne oznámenia o prienikoch škodcov zasielajú členské štáty Komisii v súlade s článkami 1 a 2 vykonávacieho rozhodnutia Komisie 2014/917/EÚ (2). Informácie uvedené v oficiálnom oznámení predstavujú predbežné informácie týkajúce sa prieniku škodcov.

(3) S cieľom zabezpečiť riadne finančné hospodárenie a rýchle získavanie informácií o opatreniach na ochranu proti škodcom, ktoré vykonávajú členské štáty, je vhodné stanoviť termíny, do ktorých musia členské štáty predložiť svoje žiadosti o granty a žiadosti o platbu, ako aj spresniť informácie, ktoré je potrebné poskytnúť. Mali by sa poskytnúť najmä prvé a aktualizované odhady výdavkov vynaložených členskými štátmi.

(4) Treba stanoviť kurz, ktorý sa má použiť pri konverzii finančných odhadov a žiadostí o platbu predložených členskými štátmi, ktoré nepoužívajú euro ako svoju národnú menu.

(5) Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO ROZHODNUTIE:

Článok 1

Predbežné informácie o odhadovaných nákladoch

Aby členské štáty mohli získať finančný príspevok Únie, do dvoch mesiacov od úradného potvrdenia výskytu škodcu uvedeného v článku 17 nariadenia (EÚ) č. 652/2014 poskytnú predbežné informácie týkajúce sa prieniku škodcu. Za takéto predbežné informácie sa považujú oznámenia Komisii uvedené v článkoch 1 a 2 vykonávacieho rozhodnutia 2014/917/EÚ.

Členské štáty predložia Komisii žiadosť o grant podľa článku 16 ods. 1 nariadenia (EÚ) č. 652/2014 najneskôr do šiestich mesiacov po úradnom potvrdení výskytu škodcu, a to prostredníctvom elektronického súboru v súlade so vzorom uvedeným v prílohe I k tomuto rozhodnutiu:

Žiadosť musí obsahovať tieto informácie:

a) odhadované prevádzkové náklady uvedené v článku 18 ods. 1 písm. a) nariadenia (EÚ) č. 652/2014;

b) odhadované náklady na zmluvy o poskytovaní služieb s tretími stranami uvedené v článku 18 ods. 1 písm. b) nariadenia (EÚ) č. 652/2014;

c) odhadované náklady na odškodnenie majiteľov a hospodárskych subjektov uvedené v článku 18 ods. 1 písm. c) nariadenia (EÚ) č. 652/2014;

d) ostatné odhadované náklady potrebné na eradikáciu škodcu uvedené v článku 18 ods. 1 písm. e) nariadenia (EÚ) č. 652/2014 spolu s náležitým zdôvodnením.

Každé tri mesiace po predložení informácií uvedených v druhom odseku predkladajú členské štáty aktualizované informácie o nákladoch uvedených v danom odseku.

Žiadosti o grant v súvislosti s odhadovanými nákladmi potrebnými na eradikáciu a/alebo zamedzenie šírenia škodcu, ktoré už boli predmetom žiadosti podanej v predchádzajúcich kalendárnych rokoch, by mali obsahovať aktualizované znenie prílohy I k tomuto rozhodnutiu.

Článok 2

Žiadosť o platbu

Do šiestich mesiacov po skončení lehoty stanovenej v rozhodnutí o ročnom financovaní alebo po potvrdení dokončenia eradikácie a/alebo zamedzenia šírenia škodcu, podľa toho, čo nastane skôr, členské štáty predložia Komisii tieto dokumenty:

a) žiadosť o platbu na náhradu vynaložených oprávnených nákladov s použitím elektronického súboru v súlade so vzorom uvedeným v prílohe II k tomuto rozhodnutiu;

b) technickú správu v súlade s prílohou III k tomuto rozhodnutiu.

Článok 3

Konverzný kurz

V prípade, že sumy odhadovaných nákladov alebo výdavkov vynaložených členským štátom sú v inej mene ako v eurách, príslušný členský štát ich konvertuje na euro uplatnením posledného výmenného kurzu stanoveného Európskou centrálnou bankou pred prvým dňom mesiaca, v ktorom členský štát predkladá žiadosť o grant.

Článok 4

Uplatňovanie

Toto rozhodnutie sa uplatňuje na prieniky škodcov, ktoré boli Komisii oznámené od 1. januára 2016.

Článok 5

Adresáti

Toto rozhodnutie je určené členským štátom.

V Bruseli 4. februára 2016 Za Komisiu Vytenis ANDRIUKAITIS člen Komisie

(1) Ú. v. EÚ L 189, 27.6.2014, s. 1.

(2) Vykonávacie rozhodnutie Komisie 2014/917/EÚ z 15. decembra 2014, ktorým sa stanovujú podrobné pravidlá uplatňovania smernice Rady 2000/29/ES, pokiaľ ide o oznamovanie prítomnosti škodlivých organizmov a oznamovanie opatrení, ktoré členské štáty prijali alebo zamýšľajú prijať (Ú. v. EÚ L 360, 17.12.2014, s. 59).

PRÍLOHA I A. ERADIKÁCIA B. ZAMEDZENIE ŠÍRENIA C. OSTATNÉ OPATRENIA

PRÍLOHA II A. ERADIKÁCIA B. ZAMEDZENIE ŠÍRENIA C. OSTATNÉ OPATRENIA